Australië trek glo uitsprake oor SA boere terugOPVOLG: Peter Dutton, Australië se minister van binnelandse sake, het intussen in ‘n onderhoud ontken dat sy uitsprake teruggetrek is soos Sisulu beweer. Lees die opvolgberig hier. Lindiwe Sisulu, minister van internasionale betrekkinge en samewerking. Foto: Sibonelo Ngcobo/ANA Lindiwe Sisulu, minister van internasionale betrekkinge en samewerking, het Maandag gesê Suid-Afrika verwelkom Australië se terugtrekking van omstrede uitsprake deur dié land se minister van binnelandse sake dat Australië die immigrasieproses vir wit Suid-Afrikaanse boere wil versnel omdat hulle in hul eie land “vervolg” word. Maroela Media het vroeër berig Peter Dutton, Australië se minister van binnelandse sake, het opslae gewek toe hy verlede maand gesê het wit Suid-Afrikaanse boere verdien “spesiale aandag” weens die “gruwelike omstandighede” waarin hulle hul bevind. Dutton het in ŉ onderhoud met The Daily Telegraph gesê Australië het ŉ vlugteling- en humanitêre program, asook ŉ aantal ander visumprogramme om diegene wat “vervolg” word te probeer help. Suid-Afrika se departement van internasionale betrekkinge en samewerking (Dirco) het Dutton se uitsprake skerp gekritiseer en Sisulu het ŉ diplomatieke démarche aan Adam McCarthy, die Australiese hoë kommissaris in Suid-Afrika, gerig om aan te dring dat Dutton se uitsprake oor grondonteiening teruggetrek word. Dirco het Maandag in ŉ kort verklaring gesê die departement verwelkom Australiese leiers se terugtrekking van Dutton se uitsprake. “[Sisulu] neem kennis van en verwelkom Malcolm Turnbull, die Australiese eerste minister, en Julie Bishop, die minister van buitelandse sake, se terugtrekking van [Dutton] se uitsprake oor die Suid-Afrikaanse grondhervormingsproses,” lui die verklaring. Peter Dutton. Foto: Facebook “Ons verwelkom die bevestiging deur die Australiese regering dat die uitsprake wat deur hul minister van binnelandse sake gemaak is nie in ooreenstemming is met Australië se immigrasiebeleid nie. Ons verwelkom ook Australië se veroordeling van die betreurenswaardige uitsprake deur Suid-Afrikaanse en ander internasionale organisasies en leiers,” het Sisulu gesê. Sisulu het weereens beklemtoon dat “niemand in Suid-Afrika, onder wie ook wit boere, vervolg word nie”. “Ons doen ŉ beroep op nieregeringsorganisasies om hulle te weerhou daarvan om onwaarhede en misleidende inligting te versprei.” Sisulu het gesê Suid-Afrika is “ŉ wetsgehoorsame land” en sal deur ŉ grondwetlike proses op ŉ grondhervormingsoplossing besluit wat die land vorentoe neem en nie mense se regte skend nie. “Suid-Afrika se diplomatieke kanale is altyd oop vir diegene wat duidelikheid oor ons land se beleidsposisies benodig.” Maroela Media wag op kommentaar van Dutton se kantoor.